b"\n_START_ARTICLE_\nCarl Van Vechten\n_START_SECTION_\nBiografia\n_START_PARAGRAPH_\nEs va llicenciar a la Universitat de Chicago el 1903. El 1906, va anar a viure a Nova York. Va treballar com a periodista i va tenir un matrimoni poc avingut amb l'actriu Fania Marinoff el 1914. Entre 1915 i 1920, es van publicar diversos llibres dels seus assaigs que versaven sobre temes com la literatura o la m\xc3\xbasica i, entre 1922 i 1930, Knopf va publicar set de les seves novel\xc2\xb7les, comen\xc3\xa7ant amb Peter Whiffle: His Life and Works i acabant amb Parties. _NEWLINE_Li interessaven els artistes i escriptors negres i en va promocionar diversos a la Harlem Renaissance, entre ells Langston Hughes, Richard Wright, o Wallace Thurman. La seva controvertida novel\xc2\xb7la Nigger Heaven va ser publicada el 1926. I Vanity Fair va publicar el seu assaig Negro Blues Singers el 1926. _NEWLINE_Durant els anys 30, Van Vechten va comen\xc3\xa7ar a treballar de fot\xc3\xb2graf. Va fotografiar, entre d'altres, Joan Mir\xc3\xb3, Gertrude Stein, F. Scott Fitzgerald, Bessie Smith, Marc Chagall, Horst P. Horst, Georgia O'Keeffe, Erskine Caldwell, Gore Vidal, Sidney Lumet, Thomas Wolfe, Marlon Brando, Alfred Stieglitz, Truman Capote i Billie Holiday. Despr\xc3\xa9s dels 1930, va publicar poques novel\xc2\xb7les, encara que va seguir cartejant-se amb diverses persones. Alguns d'aquests escrits es troben a la Beinecke Library de la Universitat Yale. _NEWLINE_Encara que va arribar a casar-se amb Fania Marinoff, era homosexual i diverses de les seves obres relacionades amb la seva orientaci\xc3\xb3 sexual es van mantenir en secret 25 anys despr\xc3\xa9s de la seva mort. Va morir a Nova York als 84 anys. Hi ha una biografia seva de Bruce Kellner, Carl Van Vechten and the Irreverent Decades."